runetrust/blame-folketinget-dk huggingface dataset:
Morten Messerschmidt (DF), 2008-05-06:
I alle andre politiske forhandlinger, som jeg har været med i, har det været sådan, at midlerne og målet hang sammen, men det gør det ikke i energipolitikken, det gør det ikke i klimadebatten, og det er jo altså et interessant raffinement, som man må tage at acceptere med al sin logiske sans eller andet.
Julie Rademacher (S), 2011-05-26:
Nu er det jo sådan, at vi i dag diskuterer et forslag om at hjælpe voldtægtsofre ved at indføre voldtægtscentre i hele landet, og at man netop kan erfare, at noget af det, som hjælper de steder, hvor man har et tilbud, også kan udbydes i resten af landet.
Mattias Tesfaye (S), 2021-05-06:
Med det andet beslutningsforslag foreslår Dansk Folkeparti, at regeringen inden udgangen af det her kalenderår også skal udarbejde et lovforslag, som indebærer, at børn eller voksne, som er medlemmer af en bande, og som begår kriminalitet i en eller anden form, skal udvises af Danmark sammen med deres nærmeste familie.
Jørgen Arbo-Bæhr (EL), 2005-04-27:
Det kan være flere, det kan være færre, men i alle tilfælde er det et spørgsmål om antagelser, og når det er et spørgsmål om antagelser, så mener jeg, at det er forfejlet, at man begynder at drage konklusioner, der hedder, at starthjælpen virker, at starthjælpen skulle have fået flere i arbejde.
Erik Mortensen (S), 2003-11-27:
Et rundspørge blandt de sønderjyske købmænd siger jo også, at som forslaget ligger her, giver det intet overhovedet, så derfor er det meget svært at sige her på stående fod, at det virkelig vil flytte noget. Jeg kan lige så godt meddele med det samme, at på det foreliggende grundlag kan Socialdemokratiet ikke støtte forslaget, og det er endda mildt sagt.
Lone Dybkjær (RV), 2010-06-03:
Så undrer jeg mig en lille smule over, at hr. Søren Krarup med de holdninger, han har, synes, at det, der i øjeblikket gennemføres i Folketinget, er så fedt, altså hvor man diskriminerer gifte i forhold til fraskilte med hensyn til børnefamilieydelsen.
Nick Hækkerup (S), 2019-12-06:
Hvis det er det fælles udgangspunkt, at vi skal have overvågning i samfundet, skal man selvfølgelig stille sig selv spørgsmålet: Hvordan finder man så ud af, hvad det er for nogle kriterier, vi lægger ned over det, når vi gerne vil vide, om det her er legitimt eller det er illegitimt?
Nadeem Farooq (RV), 2015-04-14:
Radikale Venstre har gennem adskillige år ønsket et nyt beskæftigelsessystem, som sætter borgeren og den arbejdsløse i centrum for indsatsen, så vi får et mere effektivt beskæftigelsessystem, som i højere grad også prioriterer det, at den arbejdsløse kommer i varig beskæftigelse, og som også skærer igennem mange af de her incitamentsproblemer, som der er ude i kommunerne.
Christoffer Aagaard Melson (V), 2020-06-22:
Hvordan ser fru Aki-Matilda Høegh-Dam på det, og hvad tænker hun, at den her nye kontrakt, det her nye udbud skal indeholde for at leve op til de øgede forpligtelser, til den øgede aktivitet og til et ordentligt serviceniveau i området?
Karen J. Klint (S), 2018-05-17:
Når det er sagt, er der samtidig også nogle økonomiske hensyn, som vi mener der skal overvejes, hvis vi skal etablere en certificeringsordning, der dækker det hele på en gang, ligesom vi mener, at vi bør starte der, hvor udfordringen er størst, og at en ny ordning skal være mere gennemarbejdet, før den kan bredes ud på det hele.
Lene Jensen (S), 2003-03-27:
Så vil jeg høre, hvorvidt hr. Bent Bøgsted ikke kunne være enig med mig i, når nu vi ikke kan blive enige om at lave ordningen om og sådan noget, at lige så vel som det er snedigt at give folk muligheden for at vælge til i forhold til at placere deres penge også at give folk muligheden for at vælge fra i forhold til at tage del i de omkostninger, som bliver påført nogle, fordi nogle andre måske vil bruge deres muligheder for at vælge til. Kunne det ikke være en snedig måde at gøre det på, sådan at man kunne vælge, om man vil være med i det her eller ej, ikke kun på valgsiden, men også på omkostningssiden, så vi kunne komme af med tvangselementet?
Lene Espersen (KF), 2000-01-27:
Jeg er klar over, at de frivillige ikke har nogen chance for at komme på kursus inden for den først fastsatte tidsfrist, men det tror jeg først og fremmest skyldes, at man ikke har været klar over, hvordan reglerne var, og derfor håber jeg, at det her beslutningsforslag om ikke andet så kan medvirke til, at vi får debatten ned på det saglige niveau, hvor den skulle have været fra starten af, og får kommunikeret ud til idrætsorganisationerne, hvor fleksible de her regler egentlig er.
Poul Nødgaard (DF), 1997-12-02:
Jeg vil godt lige spørge den socialdemokratiske ordfører, om vi ikke lige kunne definere de begreber lidt, når vi taler om betaling for lejrskoler. Det ligger sådan, at når elever skal på lejrskole eller ekskursion, hedder det også nogle gange, bliver der lavet en plan for sådan en rejse, som indeholder alle mulige bestemmelser.
Rasmus Prehn (S), 2010-04-26:
Da var det jo, da man sad og forberedte sig til den her debat, at man måske fik et stille håb om, at der var ved at indtræffe en eller anden form for sund fornuft i regeringen, en eller anden erkendelse af, at mere marked ikke altid er af det bedre, at man skal holde fast i fællesskab, at man skal holde fast i demokrati, man skal holde fast i, hvad der er bedst for samfundet.
Margrete Auken (SF), 1999-05-18:
Jeg har udtrykkeligt understreget, at når barnet er født, så skal vi se på barnets tarv - det skal vi under alle omstændigheder - men her er det barnets tarv, når det vokser op hos to mennesker, som er ligeværdige med hensyn til dets opvækst - jeg vil ikke engang sige alt andet lige - at den anden også får et ansvar.
Søren Søndergaard (EL), 1999-01-28:
For det er jo så den væsentlige konklusion, der er kommet på den her dag, og de holdninger, som vi har til Kristeligt Folkepartis forslag, som er positivt, og til SF's forslag, herunder de mange underpunkter, som i det store hele også er positivt, ja, dem kan man jo så gemme til den debat, der kommer i de forskellige sammenhænge.
Julie Skovsby (S), 2022-05-19:
Det er en massiv ulighed, som vi har kendt til i mange år, og et af hovedformålene med den kommende 10-årsplan er netop at øge gennemsnitslevealderen for mennesker med psykiske lidelser, fordi vi grundlæggende mener, at det er uretfærdigt, at der skal være så stor forskel på mennesker i vores land.
Lise von Seelen (S), 2006-02-28:
De fagfolk, som altså skal sidde og vurdere tingene, siger til os som politikere, at de ikke kan anbefale det, dels fordi det kan give nogle vanskeligheder i forbindelse med hele det projekt, psykiatrien har i gang om mindre tvang, og dels fordi de ikke tror på virkningerne af indsatsen.
Peter Christensen (V), 2016-05-18:
Arbejdsgruppen, som afsluttede sit arbejde i 2009, bestod af deltagere fra både Erhvervs- og Byggestyrelsen, Beredskabsstyrelsen, de kommunale beredskaber såvel som byggeriets og forsikringsselskabernes brancheorganisationer, Dansk Brand og Sikringsteknisk Institut, Statens Byggeforskningsinstitut og andre repræsentanter fra byggebranchen.«
Peter Juel Jensen (V), 2014-06-11:
Folketinget godkender det den 25. maj 2014 afholdte valg af de 13 medlemmer til Europa-Parlamentet og tager de af Økonomi- og Indenrigsministeriet foretagne beregninger og opgørelser af dette valg og de i bilag 1 nævnte kandidater til følge, og det er udvalget enig om.
Thor Pedersen (V), 1998-12-16:
I Venstre ser vi de aftaler, der er opnået med regeringen sammen med Kristeligt Folkeparti, CD og Det Konservative Folkeparti, som det politisk muliges kunst, og derfor kan jeg oplyse, at Venstre ikke selvstændigt stiller ændringsforslag til finansloven for 1999, og at vi i øvrigt stemmer for de ændringsforslag, der er stillet af finansministeren.
Flemming Møller Mortensen (S), 2019-01-10:
Det er her, at vi i hvert fald også som sundhedspolitikere meget hyppigt bliver mødt af personale i vores sundhedsvæsen, som siger, at tingene ikke taler sammen, at det her er for vanskeligt, at det her er bureaukratisk, at det her går ud over borgeren, at det går ud over patienten, at it-platforme og -systemer ikke taler sammen og er koblet i det digitale samarbejde, vi nu får lagt op til.
Morten Bødskov (S), 2009-11-19:
Altså, nu har to regeringsrepræsentanter stået og tegnet et skønmaleri af, at regeringen er en reformregering, at man gør tingene med rettidig omhu, og at man med de reformer, man gennemfører, forsøger at snige Danmark så skånsomt igennem den her krise, som det overhovedet er muligt.
Karsten Lauritzen (V), 2010-05-28:
Så vil jeg godt spørge hr. Jeppe Kofod, hvordan det kan være, at udviklingsbistand ikke står nævnt et eneste sted i den såkaldte plan for dansk økonomi, som Socialdemokratiet har sammen med Socialistisk Folkeparti, og som man siger er det, man går til et eventuelt kommende valg på.
Louise Schack Elholm (V), 2014-12-10:
Jeg synes, at regeringen undervurderer de problemer, der er ude i ghettoerne, de tryghedsproblemer, der er, og jeg synes, man burde gøre noget for at løse de her problemer i stedet for at udvande sådan noget som ghettokriterierne, hvilket gør, at det ikke har nogen reel betydning, om der er parallelsamfund, eller om der er mange kriminelle i et boligområde.
Kim Behnke (FRI), 2000-11-21:
Man begynder at beskrive, hvordan enhver borger har ret til en ordentlig bolig og andre ting, altså positive, sociale rettigheder, og lige så vel som vi er modstandere af at have den slags stående i vores egen grundlov, så er vi i allerhøjeste grad også modstandere af at få det skrevet i dette europæiske charter.
Ellen Trane Nørby (V), 2011-10-06:
Jeg tror, de fleste danskere ved, at det danske Folketing er et af de mest åbne parlamenter i verden, hvor man har mulighed for at kunne komme ind, mødes med politikerne, bidrage med kommentarer og gode ideer, og det er jo sådan set det, der gør vores folkestyre stærkt.
Peter Hummelgaard (S), 2020-05-13:
Men når jeg samtidig understreger, at regeringen ikke har nogen aktuelle planer om det foreslåede, er det jo, fordi vi mener, at de rigtig mange forskellige tiltag og hjælpepakker, herunder det, der nu er i gang med at blive aftalt – vi har holdt det seneste møde her til morgen – i meget vid udstrækning dækker den problemstilling, der er, sammen med de eksisterende ordninger og muligheder, der er i både overenskomster og andre steder.
Thor Pedersen (V), 1998-12-17:
Man kan da ikke på samme tidspunkt finansiere et højt velfærdsniveau og så langsomt presse virksomhederne, forhindre, at nye etablerer sig, forhindre, at danskere i almindelighed ønsker at være iværksættere, fordi Folketinget og skiftende regeringer gennem tiderne har bidraget til at gøre det svært at starte virksomhed, svært at overleve.
Pia Kristensen (DF), 2004-05-06:
Hr. Morten Bødskov efterlyser en længerevarende debat, og vi er da i Dansk Folkeparti enige i, at man skal debattere tingene, og at man også skal gøre et grundigt forarbejde. Nu vil jeg bare sige, at lige netop i denne her sag har vi jo haft debatten kørende i årevis.
Dennis Flydtkjær (DF), 2020-03-17:
Men jeg vil også bare sige, at jeg synes, det er et lovforslag, som er blevet endnu bedre, fordi det faktisk er lykkedes under udvalgsbehandlingen at få en række ændringsforslag med, som vi jo lige har stemt igennem, bl.a. det, at B-skatten nu også bliver udskudt.
Mette Bock (LA), 2014-02-18:
Og så påpeger Dansk Artist Forbund, at netop fordi ideen til de nye EU-regler for forældreløse værker ikke er groet i Danmarks have, så er der, som de skriver, god grund til dels at udvise tilbageholdenhed, hvor direktivet giver valgfrihed i implementeringen, og dels til at lægge op til, at forældreløse værker også fremadrettet i videst muligt omfang håndteres igennem aftalelicensbestemmelserne.
Signe Munk (SF), 2020-11-10:
Derudover vil jeg bare igen bestyrkes i, at miljøministeren, når hun siger, at regeringen bakker op om intentionerne i beslutningsforslaget, også siger, at hun regner med, at vi skal følge den plan, der er lagt ud, for Danske Regioner, altså at første fase skal der findes penge til nu, og så skal vi finde penge til anden og tredje fase af generationsforureningerne.
Keld Albrechtsen (EL), 2004-05-13:
Ministeren indledte f.eks. med en påstand om, at når EU har godkendt en plante, så er det automatisk sådan, at så er de miljømæssige konsekvenser og de sundhedsmæssige konsekvenser i orden; det er de per definition, når EU har godkendt dem, og så kan der ikke ske noget efterfølgende ude i naturen, for EU har jo godkendt dem.
Hans Christian Schmidt (V), 2013-04-02:
Det kan da ikke være rigtigt, at et udvalg her i Folketinget forhindres i at behandle et lovforslag ordentligt, fordi nogle har et eller andet kørende med nogle, de kender i Randers, eller hvor de kender dem henne, og derfor vil de gerne have, at loven skal træde lidt før i kraft, sådan at man ikke kan få et supermarked i Randers, eller hvad det er, man går og roder med.
Lene Espersen (KF), 2008-05-29:
Jeg vil sige, at jeg synes, det er udmærket, at vi får debatten her i dag, og jeg vil gerne anerkende, at hr. Flemming Møller Mortensen faktisk ved rigtig meget om området, men jeg synes, at det mest fair ville være at lade de lokale kommunale folk og politiet vise, at de faktisk er i stand til at løse den her opgave med det meget detaljerede modelregelsæt, som politiet har fået.
Per Clausen (EL), 2007-05-11:
Det tror jeg er en generel diskussion, der er meget brug for at have, og det er en diskussion, som i virkeligheden kun indirekte handler om det der med at forebygge selvmord, for så snart man begynder at snakke om at forebygge selvmord, har man ligesom fokuseret på en bestemt gruppe, som man siger er truet af selvmord, og hvor Enhedslisten tror, at vi bliver nødt til at forholde os til ungdommens livsvilkår meget mere generelt og særlig måske de ting, som tilsyneladende rammer piger meget hårdt.
Carsten Hansen (S), 2002-02-06:
Det kan man faktisk, når man lægger sammen, og det er også derfor, at De Samvirkende Købmænd jo foreslår, at man, når man lægger sådan nogle ting sammen, så siger, at der burde jo være en mulighed for domstolene, Naturklagenævnet eller andet, og det er også derfor, de siger over 5.000 m2.
Pernille Blach Hansen (S), 2000-05-25:
Med hensyn til ulandshjælpen vil jeg bare spørge Det Konservative Folkeparti, nu der tilsyneladende på flere områder er lidt knas mellem firkløverpartierne specielt mellem Venstre og De Konservative, om man regner med, at der f.eks. hos Kristeligt Folkeparti er opbakning til at reducere ulandshjælpen.
René Gade (ALT), 2018-11-20:
Perspektivet fra regeringens og aftaleparternes side er, at man godt vil gå op og støtte ret store virksomheder og dermed også give personer, der i vores øjne måske har alt, hvad de skal bruge, lov til at få et skattefradrag, hvor vi hellere ville give det til nogle andre i samfundet, medmindre investeringerne altså havde en klar social eller grøn profil.
Simon Emil Ammitzbøll (LA), 2016-04-12:
Men hvis vi skal gå tilbage til det indholdsmæssige, vil jeg sige, at vi jo gerne vil have åbenhed om, hvilke møder der har været, således at man kan få indsigt i, at ministeren har mødtes 20 gange med fru Pernille Skipper, og at det dermed er fru Pernille Skipper eller en interesseorganisation eller en virksomhed, eller hvem ved jeg, som har haft en særlig indflydelse.
Lars Løkke Rasmussen (V), 2011-02-09:
For en lille åben økonomi som Danmark, der har tradition for igennem mange, mange år at føre en grundlæggende ansvarlig økonomisk politik, og som samtidig er et land, der er meget afhængigt af samhandelen med andre europæiske lande, er det åbenlyst i vores interesse, at andre lande følger det samme spor.
Pernille Vermund (NB), 2021-01-26:
Det er sund fornuft, ikke mindst i en tid som denne, hvor befolkningen bringer historisk store ofre for at holde smitten med corona nede, og takket være et godt samarbejde i foråret med bl.a. regeringen og Venstres retsordfører lykkedes det at få skærpet strafferammen, så udlændinge nu i højere grad bliver udvist, hvis de dømmes for coronarelaterede forbrydelser.
Søren Hansen (S), 1997-11-20:
Men lykkeligvis er det jo altså sådan, at det ikke kun er SF, der med sin forespørgsel her markerer en positiv interesse for den kollektive trafik, det gør et stort flertal her i huset, og som vi har kunnet høre på trafikministeren, er det altså heller ikke bare partierne, men også regeringen, som har lagt en række planer for investeringer på bordet.
Lars Løkke Rasmussen (V), 2010-04-14:
Det er rigtigt, at vi havde en drøftelse af den her sag i sidste uge, hvor jeg i overensstemmelse med sandheden sagde, at jeg ikke har været involveret i beslutningen om at melde afbud til det pågældende møde og heller ikke har været orienteret om, at udenrigsministeren ville melde afbud til det konkrete møde.
Thomas Jensen (S), 2018-11-06:
Og alle de beregninger – og det er jo virkelig noget kompliceret matematik – beror på, at man har de nødvendige og tilstrækkelige reserver til at udbetale pensionerne i hele afviklingsperioden, og det forudsætter også, hvad angår de aktuarmæssige beregninger, f.eks. hvor lang tid man beregner at en pensionskundes restlevetid er og sådan noget, at der er nogle, der har styr på beregningerne.
Karina Adsbøl (DF), 2018-04-18:
Bl.a. sparer man ved hjælp af vask uden vand 2,6 mio. kr.; bad reduceres fra en gang om ugen til hver anden uge; der skal loft – læg mærke til det – loft over psykisk hjælp og støtte, der vil man spare 1,1 mio. kr.; og klippekort til aktiviteter uden for kvalitetsstandarden afskaffes.
Sophie Løhde (V), 2025-05-23:
Selv om overlevelsen efter brystkræft generelt er høj, mister også 1.000 danske kvinder livet til sygdommen hvert år, og derfor siger det sig selv, at vores sundhedsvæsen skal kunne tage ordentlig hånd om brystkræft, og her er tidlig opsporing et ekstremt vigtigt værktøj, for jo tidligere kræft bliver opdaget, desto bedre er chancen for overlevelse, også når det handler om brystkræft.
Pernille Frahm (SF), 2011-05-17:
Det er kort fortalt og billedligt talt den erfaring, man bygger på, og derfor har man opbygget det her system – som nogle mener er bureaukratisk og indviklet, og som nogle mener har taget overhånd – med konventioner om menneskerettigheder, retsstaten, og hvordan man sikrer borgerne retssikkerhed, og man har tilknyttet domstolen for at vise, at man mener det alvorligt.
Line Barfod (EL), 2004-02-19:
Terrorpakkens forskellige dele, den europæiske arrestordre og ændringerne i en lang række procedurer på konkrete sagsbehandlingsområder har efter vores opfattelse betydet dels indskrænkning af borgernes retssikkerhed, dels skabt et juridisk sumpområde, hvor folks muligheder for at vide, hvad der er lov og ret, og hvad myndighederne må og ikke må, er blevet nærmest umulig.
Søren Gade (V), 2007-03-22:
Jeg kan sige til hr. Rune Lund, at hr. Rune Lunds forslag i praksis ikke er gennemførligt, og så er det sådan set hamrende ligegyldigt, om man kan gøre det juridisk set eller ej, for forslaget vil betyde, at vi ikke kan deltage i operationer, for vi vil ikke få de svar.
Brian Mikkelsen (KF), 2011-11-29:
Altså, når man kan købe cigaretterne så billigt, som man vil kunne eksempelvis i Polen, og købe dem 10 kr. billigere i Tyskland og i hele taget bare købe alle mulige flere varer, vil der komme mere sortbørshandel, og så vil der komme mere kriminalitet, og det vil heller ikke være til gavn for det danske samfund.
Karsten Lauritzen (V), 2011-01-14:
Jeg må sige, at jeg måske også er en smule skuffet over, at man ikke i det i øvrigt, hvad skal man sige, omfangsrige beslutningsforslag, der er fremsat, har taget hensyn til de svar, man har fået på en lang række udvalgsspørgsmål, bl.a. UUI, almindelig del, spørgsmål 205, hvor integrationsministeren gør det klart, at der er blevet iværksat en lang række initiativer, der sikrer behandlingen af de asylbørn, der har behov for det, og at man bl.a. i regi af dansk Røde Kors har etableret en udredningsenhed for asylbørn med særlige behov, hvor formålet altså er at sikre psykologisk og psykiatrisk behandling af børn, når der er behov for det, og at det sker på et så tidligt tidspunkt som overhovedet muligt.
Pernille Rosenkrantz-Theil (S), 2024-05-03:
Så idéen om, at man taler om det her som arbejdsvilkår og ikke tager udgangspunkt i, at det er et erhverv, der er så farligt, at vi bliver nødt til at tage stilling til det på andre vilkår end andre erhverv, er jeg ikke for, og jeg har meget svært ved at se for mig, at jeg skulle blive det.
Per Clausen (EL), 2008-12-04:
Jeg vil sige, at jeg på mange områder er meget glad for og meget enig i det, fru Sophie Løhde sagde, og jeg forstår da også af det forslag til vedtagelse, der nu ligger fra satspuljepartiernes side, at man her giver en klar tilkendegivelse om, at det ikke er mere tvang, der er brug for i den psykiatriske behandling, men mindre tvang.
Joachim B. Olsen (LA), 2018-12-13:
Og i lyset af den store tilstrømning, vi har haft, til Danmark gennem de sidste mange årtier og særlig fra 2011 og frem til 2015, så er det hensyn, som vi vægter højest, at vi får stoppet tilgangen til Danmark, og at vi sikrer, at der er stærke incitamenter til, at dem, der er her, selv kan se ideen i at komme i beskæftigelse.
Mette Thiesen (NB), 2021-02-03:
Men nu når ministeren nævner det her, kunne jeg egentlig godt tænke mig at spørge ministeren, om han også vil være villig til at kigge på alle projekter, når vi forhåbentlig før eller senere skal forhandle om infrastruktur, altså om ministeren eksempelvis vil være klar til at debattere den urimelige og konkurrenceforvridende brugerbetaling på Kronprinsesse Marys Bro i Frederikssund.
Betina Kastbjerg (DD), 2023-02-28:
Vi som forældre har naturligvis et ansvar for at guide vores børn i at være opmærksomme på, at Lars på 13 år måske er Lars på 30 år, men der vil altid være en risiko for, at voksne vil udnytte denne mulighed for at komme i kontakt med sårbare børn og unge med det formål at krænke dem seksuelt.
Per Clausen (EL), 2007-05-10:
Det er jo også en diskussion, vi har i andre sammenhænge, for hvordan er det nu, man sikrer, at byerne udvikles på en måde, så man i alle kvarterer får en blandet beboersammensætning, hvor der både er plads til mennesker, der har god økonomi, og mennesker, der har dårlig økonomi?
Jacob Jensen (V), 2019-04-30:
Hvis jeg virkelig prøver at tage jahatten på og lige lægger al den økonomiske teori til side, kan jeg sådan set godt forstå, hvad det er, hr. Christian Poll prøver at argumentere for, det kan jeg virkelig, altså at man kan prøve at lægge nogle kriterier ind, som gør, at det, man politisk ønsker skal fremmes, så skal, man kan sige blive mere tilgængeligt eller blive billigere, og det, man ikke ønsker politisk, skal så blive dyrere.
Pia Olsen Dyhr (SF), 2008-01-31:
Derfor vil vi gerne med den her debat starte debatten om prioriteringerne i fremtidens infrastruktur, så vi politikere ikke først skal afvente en færdig plan fra trafikministeren, men er med til at sende et klart politisk signal om, hvor vi ønsker at investeringerne skal være i infrastrukturen, og at vi hovedsagelig netop ønsker investeringer i den kollektive trafik.
Per Stig Møller (KF), 2006-11-15:
Nej, det, man risikerer at stå med, og som jeg håber på man står med ved udgangen af forhandlingerne, altså når der er gået 10-15 år, eller hvor lang tid der går, er selvfølgelig et europæisk Tyrkiet, som har de samme menneskerettigheder og frihedsrettigheder, som kendetegner EU.
Kristian Jensen (V), 2002-04-17:
på ældreområdet, hvor vi siger, at det er så vigtigt, og det vil vi godt sikre, at det er borgerne selv, der vælger, hvem der skal levere ydelsen til dem, når de kommer i den situation, at de har behov for en hjælpende hånd. Med hensyn til udfordringsretten er det jo sundt, at det bliver muligt at få kontrolleret, om det, man nu betaler i en kommune, også er den rigtige pris.
Jens Joel (S), 2025-05-08:
Det er set med Socialdemokratiets briller en meget, meget vigtig del, det er et meget vigtigt princip, og jeg tror også, uanset at jeg godt ved, at jeg er uenig med Enhedslistens ordfører i det, at det vil føre til, at flere af dem, der er kommet hertil udefra, vil blive en del af vores arbejdsfællesskab.